Ühinenud Rahvaste Organisatsioon

Ühinenud Rahvaste Organisatsioon (lühend ÜRO) on 26. juunil 1945 San Franciscos 51 riigi poolt moodustatud rahvusvaheline organisatsioon, mille eesmärk on rahvusvahelise rahu ja julgeoleku, inimõiguste ja rahvusvahelise koostöö tagamine ning majandusliku, sotsiaalse, kultuurilise ja humaanse iseloomuga rahvusvaheliste probleemide lahendamine. 

Organisatsiooni tegevuse aluseks on ÜRO põhikiri (harta). Organisatsiooni peakorter asub New Yorgis. Põhikiri jõustus 24. oktoobril 1945. Seda päeva tähistatakse ÜRO päevana. Liikmesriike on 193. ÜRO peasekretär on António Guterres.
ÜRO töökeeled on inglise, prantsuse, hispaania, hiina, araabia ja vene keel.

Eesti astus ÜRO-sse 17. septembril 1991.

Eesti keeles on selle organisatsiooni ametlik nimi Ühinenud Rahvaste Organisatsioon ja lühend ÜRO, ehkki mõnes keeles piirdutakse ingliskeelse lühivormi (United Nations) tõlkega.

ÜRO ametlik hoiuraamatukogu Eestis on Eesti Rahvusraamatukogu.

ÜRO struktuur 
Peaassamblee koosneb liikmesriikide delegatsioonidest. Korralised istungjärgud toimuvad igal aastal septembrist detsembrini. Suure töömahu tõttu suunab Peaassamblee enamiku arutusele tulevatest küsimustest oma kuuele peakomiteele.

Julgeolekunõukogu on tähtsaim püsivalt tegutsev organ. Koosneb 15 liikmest, kellest viis – Ameerika Ühendriigid, Suurbritannia, Prantsusmaa, Venemaa ja Hiina RV – on alalised ja omavad vetoõigust. Ülejäänud Julgeolekunõukogu liikmed valib Peaassamblee iga-aastaselt kaheks aastaks, igal aastal valitakse 5 uut Julgeolekunõukogu liiget. Julgeolekunõukogu vastutab rahvusvahelise rahu ja julgeoleku eest.

Majandus- ja Sotsiaalnõukogul on 9 alalist komiteed ning lisaks eksperdiorganid, funktsionaal- ja regionaalkomisjonid.

Rahvusvaheline Kohus on ÜRO tähtsaim õigusorgan. Kohus lahendab riikidevahelisi vaidlusi ja ÜRO organite tõstatatud õiguslikke küsimusi.

Hooldusnõukogu (Trusteeship Council) kontrollib ÜRO halduse alla kuuluvaid territooriume.

Sekretariaat (Secretariat) on ÜRO haldusorgan, mille eesotsas on peasekretär, kes valitakse viieks aastaks. Alates 1. jaanuarist 2017 on ÜRO peasekretär Antonio Guterres Portugalist.

ÜRO kui katusorganisatsiooni juurde kuuluvad spetsialiseeritud valitsustevahelised organisatsioonid, sh:
 ÜRO Toitlus- ja Põllumajandusorganisatsioon (FAO),
 Rahvusvaheline Aatomienergia Agentuur (IAEA)
 Rahvusvaheline Rekonstrueerimis- ja Arengupank (IBRD),
 Maailma Kaubandusorganisatsioon (WTO),
 Maailma Terviseorganisatsioon (WHO),
 Rahvusvaheline Mereorganisatsioon (IMO),
 Rahvusvaheline Tsiviillennunduse Organisatsioon (ICAO),
 ÜRO Hariduse, Teaduse ja Kultuuri Organisatsioon (UNESCO) jm)

ning ÜRO abiorganisatsioone:
 ÜRO Lastefond (UNICEF),
 ÜRO Arenguprogramm (UNDP),
 UNEP,
 UNCHR,
 UNCTAD,
 UNDCP,
 ÜRO Uimastite ja Kuritegevuse Büroo (UNODC)
 ÜRO Palestiina pagulaste abiorganisatsioon jm.

ÜRO peakorter 

Praegune ÜRO peakorter ehitati New Yorgis East Riveri jõe kaldale aastatel 1948–1952. John D. Rockefeller jr ostis selle krundi 8,5 miljoni USA dollari eest ja detsembris 1946 annetas maa ÜRO-le.

Hoone projekteerimisega tegeles rahvusvaheline arhitektide töörühm, mida juhtis Wallace K. Harrison USA-st. Rühma kuulusid ka sellised tuntud arhitektid nagu Le Corbusier (Prantsusmaa) ja Oscar Niemeyer (Brasiilia). Lõplik projekt koostati Le Corbusier' visandatud idee põhjal, mis koosnes vastandite tasakaalust – kõrge klaasist kontorihoone ja madala ümmarguse kupliga peaassamblee hoonega. Valminult peeti objekti lõplikku lahendust üheks modernsemaks arhitektuurinäiteks Manhattanil.

Nurgakivi panemise tseremoonia toimus 14. septembril 1948 ja ÜRO peakorter avati 10. jaanuaril 1951. Selleks ajaks oli valminud 39-korruseline marmorist ja klaasist sekretariaadihoone. 1952 valmisid ka konverentside ja peaassamblee hooned.

ÜRO peakorteri aadress on 760 United Nations Plaza, New York, NY 10017, USA.

Vaata ka 
 Esindamata Rahvaste Organisatsioon
 Regioonide loend ÜRO liigituse järgi
 Agenda 21
 Lapse õiguste konventsioon
 ÜRO hädaabi keskfond
 ÜRO keskkonna- ja arengukonverents
 ÜRO kliimamuutuste raamkonventsioon
 ÜRO embleem
 Ühinenud Rahvaste Organisatsiooni Kaubandus- ja Arengukonverents
 ÜRO Inimõiguste Nõukogu
 ÜRO Viini keskus

Viited

Välislingid 

 ÜRO koduleht
 ÜRO väljaanded Eesti Rahvusraamatukogus
 Alphabetic Index of Websites of the United Nations System of Organizations

Rahvusvahelised organisatsioonid
Nobeli rahuauhinna laureaadid